TU ยกเลิกสัญญาซื้อหุ้น 100% ใน Bumble Bee ยันไม่กระทบต่อธุรกิจ
TU แจ้งยกเลิกสัญญาซื้อหุ้น 100% ใน Bumble Bee ยันไม่กระทบต่อธุรกิจ
4 ธ.ค. 2558

บริษัท ไทยยูเนี่ยน กรุ๊ป จำกัด (มหาชน) หรือ TU ระบุว่า บริษัทยกเลิกสัญญาการเข้าซื้อหุ้น 100% ของบริษัท Bumble Bee Holdco S.C.A. (“Bumble Bee Holdco”) ตามที่ได้ประกาศการเข้าซื้อกิจการ Bumble Bee Foods จาก Lion Capital เมื่อวันที่ 19 ธันวาคม 2557
โดยตลอด 12 เดือนที่ผ่านมาทั้งทางบริษัท และ Lion Capital ได้พยายามสนับสนุนชี้แจงถึงผลดีของการซื้อขายกิจการดังกล่าวโดยละเอียดต่อกระทรวงยุติธรรมของสหรัฐอเมริกา อย่างไรก็ตาม ทางบริษัทฯ และ Lion Capital ได้สรุปว่าการดำเนินการดังกล่าวมีความเป็นไปได้สูงที่จะใช้เวลานานเกินกว่าที่ระบุไว้ในสัญญาซื้อขายหุ้น
อย่างไรก็ตาม การยกเลิกสัญญาการเข้าซื้อกิจการดังกล่าวของบริษัทไม่มีผลกระทบต่อการดำเนินธุรกิจของบริษัทแต่อย่างใด และยังคงมีความมุ่งมั่นในการทำตลาดอาหารทะเลในทวีปอเมริกาเหนือต่อไป
อนึ่งก่อนหน้านี้ TU ระบุว่า การเข้าซื้อกิจการ Bumble Bee มีความล่าช้ากว่าแผน หลังบริษัทยังรอหนังสือจากกระทรวงยุติธรรมของสหรัฐที่เข้ามาตรวจสอบก่อน โดยคาดว่าจะได้ข้อสรุปการเข้าซื้อกิจการดังกล่าวในวันที่ 18 ธ.ค.58
 